**APORTACIONS DE L’ASSOCIACIÓ CATALANA DE MUNICIPIS I COMARQUES A LA CONSULTA PÚBLICA PRÈVIA DEL REGLAMENT DE DESPLEGAMENT DE LA LLEI 3/2020, DE** **11 DE MARÇ, DE PREVENCIÓ DE LES PÈRDUES I EL MALBARATAMENT ALIMENTARIS**

Des de l’Associació Catalana de Municipis i Comarques considerem especialment important la Llei 3/2020, de l'11 de març, de prevenció de les pèrdues i el malbaratament alimentaris per ser una llei pionera a l’àmbit europeu i que és d’aplicació a tota la cadena alimentària i alhora és especialment necessària en l’actual context POSTCOVID.

En aquest sentit, seria bo accelerar-ne el desplegament, ja que pot contribuir a incorporar molts més actors a un esforç imprescindible que comporta beneficis multinivell (ambiental, social, econòmic, energètic, ocupacional ,...)

És per això que considerem que el món local haurà de tenir un rol important per contribuir a incentivar aquest desplegament de la llei a fi que es faci efectiva, arreu de Catalunya, ben aviat.

Tot i que som conscients que estem a la fase del procés participatiu, sense proposta encara de text del nou reglament, fem referència en les nostres propostes a l’articulat de la llei, per un millor seguiment. Alhora, s’ha d’entendre com a propostes no normatives, que ja les farem quan hi hagi la participació amb proposta de text.

**Pel que fa al Capítol II. Obligacions dels agents de la cadena alimentària**

**Article 5. Obligacions de les empreses de la cadena alimentària, les entitats d'iniciativa social i altres organitzacions sense ànim de lucre que es dediquen a la distribució d'aliments**

1. **Pel que fa a l’article 5.1.a Pel que fa al Pla de prevenció de les pèrdues i el malbaratament alimentaris**

Proposem que l’administració local s’impliqui per afavorir espais i punts de trobada dels diferents actors a fi de promoure mecanismes locals de reaprofitament alimentari que evitin el malbaratament i alhora promoguin, en tots els equipaments públics locals, circuits per canalitzar adequadament els excedents.

1. **Pel que fa a l’article 5.1.b: En relació a les obligacions de les empreses de la cadena alimentària, les entitats d'iniciativa social i altres organitzacions sense ànim de lucre que es dediquen a la distribució d'aliments**

Pel fet que els distribuïdors i productors tindran la obligació de declarar les donacions d’aliments, proposem de promoure dinàmiques territorials per tal que les administracions locals puguin afavorir acords amb els mercats, el comerç i els supermercats del municipi per evitar el malbaratament alimentari, tot propiciant iniciatives d’aprofitament dels excedents alimentaris (tant de producte fresc, com d’aliments de caducitat curta, ...).

L’administració local, pot facilitar circuits de com recuperar productes alimentaris i canalitzar-los a persones vulnerables identificades des de serveis socials i atesos de forma coordinada amb entitats solidaries podria donar sortida a aquests aliments, evitant així que esdevinguin un residu i reduint la petjada ecològica.

1. **Pel que fa a l’article 5.2. En relació a l’exempció del pla de prevenció.**

Proposem que les entitats sense ànim de lucre, disposin de les mateixes facilitats que les microempreses d’exempció d’elaborar plans de prevenció o es simplifiquin els mecanismes i siguin àgils per fer el recompte a fi d’evitar una major complexitat en la gestió.

1. **Pel que fa a l’article 5.4. En relació a les obligacions per les quals han de vetllar les entitats, empreses i altres organitzacions.**

Des de l’àmbit local proposem especialment que es pugui promoure la prevenció de residus i contribuir a millorar la fracció orgànica i les iniciatives d’aprofitament de bioresidus.

1. **En relació a l’article 6: Pel que fa a les obligacions de les empreses del sector de la restauració i l'hostaleria**

Per tal d’afavorir la implicació dels gremis de la restauració i hotelers i cambres de comerç, proposem implicar les oficines de turisme a promoure bon hàbits alimentaris (productes de temporada i de proximitat), per tal de promoure un turisme responsable i de qualitat.

Des de l’àmbit local es proposa afavorir la programació des del Govern de la Generalitat i concertadament amb els ens locals de plans d’educació sobre el malbaratament, orientats al conjunt de la ciutadania (des de les escoles, biblioteques i en tots els equipaments públics). Fer accessible tota la informació a través de les eines que disposi cada municipi o comarca: l’oficina d’atenció de la ciutadania, als equipaments públics, als gremis de la restauració i hotelers, a les cambres de comerç, als consells de participació cívica locals i alhora, propiciar la difusió de bons hàbits a través dels mitjans de comunicació locals i a les xarxes socials per fer que cadascú s’impliqui en l’esforç col·lectiu de frenar el malbaratament alimentari.

1. **En relació a l’article 7: Pel que fa a les obligacions de l’administració pública**

Proposem que en la programació dels mecanismes de dinamització local, es tinguin presents línies de finançament i plans de suport a generar nous usos als excedents alimentaris i molt especialment vinculats a l’economia circular; també, la convocatòria d’ajuts orientats a la creació de llocs de treball d'inserció laboral o a la distribució de l’aliment per a fins socials o adreçat a col·lectius vulnerables.

Proposem que es visibilitzin les bones pràctiques de prevenció de les pèrdues i el malbaratament i afavorir l’impuls de programes de formació especialment orientat a les noves generacions a fi de promoure hàbits saludables i el compromís ambiental individual i col·lectiu.

1. **En relació a l’article 8: Pel que fa als drets de les entitats d'iniciativa social i altres organitzacions sense ànim de lucre que es dediquen a la distribució d'aliments**

Proposem que es desplegui el suport a les donacions d’aliments amb els mecanismes que preveu la pròpia llei:

* Es consideren necessàries **iniciatives innovadores d’inversions** en béns de capital per a crear les infraestructures necessàries per a la conservació i emmagatzematge dels aliments recuperats.
* Que hi hagi línies específiques per als projectes que incorporin components socials: **reactivació econòmica, ecològica i social justa i molt especialment la inserció laboral de col·lectius vulnerables**.
* Que s’incentivi la compensació per l’estalvi d’emissions de carboni aconseguit el amb l’aprofitament d’aliments ja que permet reduir la petjada ecològica, és a dir contribuir a la **neutralitat climàtica.**
* Des del món local som molt conscients que la gestió de donacions comporta costos, ja que tot i que no s’hagi de pagar pel producte, hi ha un cost per la recollida i de gestió, que fins i tot pot ser superior al preu del producte però, tots els beneficis que comporten tenen un impacte local i global molt positiu que cal valorar i reconèixer.
1. **En relació a l’article 11: Pel que fa a la Jerarquia de prioritats dels agents**

Des de l’administració local som conscients i proposem que es vetlli per incentivar les iniciatives de nous usos de tots als agents de la cadena, seguint tots els àmbits de prioritats des de l’alimentació humana fins a la valoració energètica.

1. **En relació a l’article 13: Mesures de suport i foment per a la prevenció de les pèrdues i el malbaratament alimentaris**

Proposem promoure línies de finançament que contemplin ajuts per a garantir la participació ciutadana i el voluntariat per afavorir iniciatives de reducció del malbaratament i d’inserció sociolaboral especialment orientats als col·lectius vulnerables.

1. **L'Administració pública, a més de les incloses a l'apartat 1, ha de dur a terme les accions següents:**

Des de l’ACM proposem que des del Govern de la Generalitat i concertadament amb els ens locals, es puguin promoure incentius, instruments econòmics i financers al reglament que contribueixi a territorialitzar iniciatives d’economia circular.

Alhora, incloure la implementació de la prevenció de les pèrdues i el malbaratament alimentari entre els requisits de qualitat ambiental especialment a l’àmbit hoteler, de la restauració i en general del comerç alimentari.